འདི་ག་སྨན་རིའི་གླིང་གི་དཔེ་མཛོད་ཁང་ནས་དཔར་དུ་བསྐྲུན་པའི་སྲིད་པ་སྨྲང་རྒྱུད་ཀྱི་མཛོད་ཅེས་པའི་དཔེ་དེབ་འདི་ནི།སྨན་རིའི་གླིང་གི་སྐབས་བཅུ་དགུ་པའི་བཀའ་རམས་པ་མར་ནང་ཚང་ཁྲི་གཡུང་དྲུང་ལགས་ནས་ལོ་མང་རིང་སྲིད་པའི་མཛོད་ཕུགས་དང་མཛོད་སྒྲ་འགྲེལ་སོགས་ཀྱི་ཕྱག་དཔེ་ཁག་ལ་སློབ་སྦྱོང་དང་ཞིབ་འཇུག་གནང་བའི་འབྲས་རྟགས་སུ་བརྩམས་གནང་བའི་བོད་ས་སྐྱེས་རྡོ་སྐྱེས་ཀྱི་རིག་པའི་གཞུང་ལུགས་ལྟ་བུ་ཞིག་སྟེ་སྲིད་པ་སྣོད་བཅུད་ཀྱི་ཆགས་རབས་སོགས་མཛོད་གནས་བཅུ་བདུན་དང་ཞང་ཞུང་བོན་གྱི་གནའ་བོའི།བརྡ་ཆད་སོགས་ཀྱི་གཏེར་མཛོད་ལྟ་བུ་ཞིག་རེད་ནང་དོན་གཙོ་བོ་ནི་སྲིད་པའི་མཛོད་ཕུགས་ལས་འཕྲོས་ཏེ་མཛོད་གནས་བཅུ་བདུན་གྱི་སྤྱི་དོན་དང་མཛོད་གནས་རེ་རེ་ལས་བྱུང་བའི་ཞང་ཞུང་གི་ཐ་སྙད་བརྡ་ཆད་ཁག་གི་གསེད་བཀྲོལ་གནང་ཡོད་པ་སྟེ།སྲིད་པའི་མཛོད་ཕུགས་ཀྱི་མཛོད་གནས་བཅུ་བདུན་གྱི་སྤྱི་དོན་དང་གནའ་བོའི་ཞང་ཞུང་གི་ཐ་སྙད་ཁག་གི་གོ་དོན་སོགས་ཡིན་ལ།ལེའུ་གྲངས་ནི།དང་པོ་མཛད་པ་པོ་དང་མཛད་པའི་ལོ་ཚིགས།གཉིས་པ་ཞང་སྐད་ནས་བོད་སྐད་དུ་བསྒྱུར་པའི་སྐོར།གསུམ་པ་གཏེར་ལུགས་མི་འདྲ་བའི་སྐོར།བཞི་པ་གཏེར་ནས་བཏོན་པའི་ལོ་ཚིགས་ཀྱི་སྐོར།ལྔ་པ་སྲིད་པའི་མཛོད་ཕུགས་ཀྱི་འགྲེལ་བའི་སྐོར།དྲུག་པ་སྒོ་བཞི་མཛོད་ལྔ་སོགས་གང་གི་ཁོངས་སུ་གཏོགས་ཚུལ།བདུན་པ་མཛོད་གནས་བཅུ་བདུན་གྱི་སྤྱི་དོན་གནད་བསྡུས་སུ་བརྗོད་པ།བརྒྱད་པ་མཛོད་ཕུགས་ལས་གནའ་བོའི་ཞང་སྐད་ཀྱི་ཐ་སྙད་ཁག་གི་གོ་དོན།དགུ་པ་མཛོད་ཕུགས་དང་འབྲེལ་བའི་ཡིག་ཆ་གལ་ཆེན།བཅུ་པ་མཛོད་ཕུགས་དང་འབྲེལ་ཡོད་ཀྱི་མི་སྣ་ངོ་སྤྲོད་དང་།ཞར་བྱུང་དུ་མཛོད་ཕུགས་ཀྱི་འགྲེལ་བ་མཛོད་སྒྲ་འགྲེལ་ལ་དམིགས་སུ་དཔྱད་པའི་སྐོར་གྱི་དཔྱད་རྩོམ་དང་།མཇུག་མཐར་མཛོད་ཕུགས་དང་འབྲེལ་བའི་དཔྱད་གཞིའི་ཡིག་ཆའི་ཁུངས་སོགས་གསལ་འཁོད་བྱས་འདུག